गुफा से निकलने के पश्चात् हमें काफी जोरों की भूख लगी थी। हम सबों ने निर्णय लिया कि लंच के बाद अगले प्वाइंट के लिए प्रस्थान करेंगे। भोजन के पश्चात् ‘थंगखरंग पार्क’ (सोहरा) प्वाइंट के लिए हमारी गाड़ी प्रस्थान कर गई। यह हमारा अंतिम, किन्तु महत्त्वपूर्ण पड़ाव था। महत्त्वपूर्ण इसलिए कि यह थंगखरंग पार्क हमारे देश की सीमा की सबसे ऊँची भूमि पर अवस्थित है। इस ऊँचाई के बाद नीचे काफी गहराई में कुछ किलोमीटर के बाद बंगलादेश की सीमा प्रारंभ हो जाती है। हिन्दुस्तान और बंगलादेश की सरहद पर मेघना और सुरमा नामक नदियों का जल काफी तेजी से आप्लावित हो रहा था। दूर-दूर तक जलमग्न धरती के उस छोर को सरहद के रूप में देखकर मन काफी भाव विभोर हो गया और कामायनी के जल प्लावन का दृश्य हमारे सामने उभर कर आ गया।